
Ehdotus

NEUVOSTON PÄÄTÖS

makrotaloudellisen rahoitusavun myöntämisestä Georgialle



(SEK(2005)1449)
(komission esittämä)

PERUSTELUT

	1) Ehdotuksen tausta

	
	· Ehdotuksen perustelut ja tavoitteet
Komissio ehdottaa, että Georgialle myönnetään makrotaloudellista rahoitusapua avustuksena, jotta voidaan tukea hallituksen talousuudistusohjelmaa ja auttaa maata vähentämään ulkoista velkaansa. Näin voidaan parantaa ulkoista kestävyyttä ja julkisen talouden kestävyyttä keskipitkällä aikavälillä.

Ehdotettu makrotaloudellinen rahoitusapu on määräaikaista ja se täydentää Bretton Woodsin toimielimiltä, kahdenvälisiltä rahoittajilta ja Pariisin klubilta saatavaa tukea. Rahoitusavun myöntämisen ehtona on erityisesti edistyminen Kansainvälisen valuuttarahaston (IMF) tukeman köyhyyden vähentämis- ja kasvujärjestelyn (Poverty Reduction and Growth Facility, PRGF) täytäntöönpanossa. Rahoitusapua myönnettäessä EU:n ja Georgian suhteissa on tapahtumassa merkittävää lähentymistä, koska Georgia otetaan mukaan Euroopan naapuruuspolitiikkaan.

	
	· Edeltävät vaiheet
Marraskuussa 2003 tapahtuneen ”ruusuvallankumouksen” jälkeen Georgiassa aloitettiin kattava talouden uudistusprosessi, jolla pyritään elvyttämään kasvua, parantamaan liiketoimintaympäristöä ja vähentämään köyhyyttä. Korruption torjuntaan ja oikeusvaltion periaatteiden tehokkaampaan noudattamiseen on käytetty paljon resursseja.

Tähänastisesta edistyksestä huolimatta Georgialla on edelleen suuri vaihtotaseen vaje ja paljon velkaa suhteessa BKT:hen. Asteittaisesta supistumisestaan huolimatta ne kuormittavat talousarviota. Vaihtotaseen vajeen ennustetaan kasvavan noin 12 prosenttiin suhteessa BKT:hen vuonna 2005, kun se oli 7,6 prosenttia vuonna 2004. Tämä johtuu öljy- ja kaasuputkistojen rakentamisen ja muiden investointihankkeiden aiheuttamasta voimakkaasta tuontikysynnästä. Vuonna 2006 vaihtotaseen vaje supistunee noin 7 prosenttiin. Suunnitellut yksityistämiskaupat voivat huomattavasti lisätä yksityisiä pääomavirtoja, joilla paikataan vaihtotaseen vajetta. Ulkoinen julkinen velka ja valtion takaama velka pysyvät nimellismääräisesti melko vakaina eli noin 1,85 miljardissa Yhdysvaltain dollarissa, mikä vastasi 36 prosenttia suhteessa BKT:hen vuoden 2004 lopussa. Kotimaista julkista velkaa oli noin 9 prosenttia suhteessa BKT:hen, ja se muodostui valtion velkasitoumuksista ja velasta Georgian keskuspankille. Korkomaksujen ja velan lyhennysten osuus valtion menoista oli noin 13 prosenttia vuonna 2004 (2,5 prosenttia suhteessa BKT:hen). Kotimaiset menorästit, joita oli ennen ruusuvallankumousta yhteensä lähes 5 prosenttia suhteessa BKT:hen, on tarkoitus maksaa kokonaan vuoden 2006 loppuun mennessä. 

Kokonaistuotanto kasvoi 6,2 prosenttia vuonna 2004, ja kasvun ennustetaan kiihtyvän 8,5 prosenttiin vuonna 2005 (vuositasolla mitattu kasvu oli vuoden 2005 puolivälissä 6,8 prosenttia). Talouden nopean kasvun tukemiseksi rakenneuudistukset on toteutettava suunnitelmien mukaisesti, koska öljy- ja kaasuputkistojen rakentamisen taloutta piristävät vaikutukset vähenevät ajan mittaan. Kahdentoista kuukauden jaksolta mitattu inflaatio kiihtyi hieman vuoden 2004 aikana ja saavutti 7,5 prosenttia vuoden loppuun mennessä. Viranomaiset ovat asettaneet vuoden 2005 lopun inflaatiotavoitteeksi 7 prosenttia. Tämä edellyttää, että valtion harkinnanvaraiset menot pidetään kurissa ja keskuspankki noudattaa sitoumuksensa mukaisesti tarpeeksi tiukkaa rahapolitiikan viritystä.

Julkinen talous tervehtyi hieman vuonna 2004, mutta vuonna 2005 on päätetty noudattaa elvyttävämpää finanssipolitiikkaa. Georgia onnistui lisäämään verotuloja peräti lähes 4 prosenttiyksikköä suhteessa BKT:hen vuonna 2004 (14,5 prosentista 18,2 prosenttiin suhteessa BKT:hen), mikä osoittaa viranomaisten pyrkivän tarmokkaasti torjumaan korruptiota. Tämän ansiosta julkinen talous oli 2,3 prosenttia ylijäämäinen sitoumusten perusteella, mutta kassaperusteinen rahoitusasema oli menorästien maksamisen vuoksi 0,2 prosenttia alijäämäinen. Vuodelle 2005 on suunniteltu huomattavia menolisäyksiä, koska yksityistämisestä odotetaan lisätuloja. Kassaperusteisen julkisen talouden alijäämän arvioidaan kasvavan 4,8 prosenttiin suhteessa BKT:hen. Sijoittajien luottamuksen palautuessa valtion velkasitoumusten tuotot ovat laskeneet vuoden 2003 lopun yli 50 prosentista noin 10 prosenttiin.

Rakenneuudistuksissa keskitytään liiketoimintaympäristön parantamiseen, energiasektorin julkisen talouden alijäämän kaltaisen alijäämän supistamiseen sekä köyhyyden torjuntaan. Tammikuussa 2005 voimaan tullut uusi rationalisoitu verosäännöstö on yksi uuden hallituksen ensimmäisistä keskeisistä uudistuksista, joilla pyritään parantamaan liiketoimintaympäristöä. Uutta tullisäännöstöä laaditaan parhaillaan, ja myös lisenssijärjestelmän uudistaminen on käynnissä. Valtion virkamiesten lukumäärä on vähentynyt selvästi tehostetun uudistusprosessin alkuvaiheissa, mikä pohjustaa julkisen sektorin palkankorotuksia. Yksityistämistä on jatkettu laajalla rintamalla, mukaan luettuina maaomaisuuden ja jäljellä olevien suurten teollisten omaisuuserien yksityistäminen. Jäljellä olevista hankkeista eniten ongelmia saattaa aiheuttaa energiasektorin teknisen ja taloudellisen elinkelpoisuuden palauttaminen. Julkisen talouden tappioiden kaltaisten energia-alan tappioiden määrä on arvioiden mukaan noin 4,5 prosenttia suhteessa BKT:hen. Vähimmäistoimeentulorajan alapuolella elää edelleen noin 52,5 prosenttia väestöstä, joten köyhyyden vähentäminen on keskeinen osa talouden parantuneisiin perustekijöihin tukeutuvia valtion uudistusohjelmia sosiaaliturvan, terveydenhuollon ja koulutuksen aloilla. Edellinen hallitus esitteli Georgian köyhyyden vähentämisstrategian (talouden kehitys- ja köyhyyden vähentämisohjelma) IDA:n ja IMF:n johtoelimille syyskuussa 2003.

Euroopan naapuruuspolitiikan myötä EU:n ja Georgian suhteet lähenevät taloudellisen yhdentymisen syventyessä. EU:n ja Georgian välisen tulevan naapuruutta koskevan toimintasuunnitelman painopistealueiksi on tarkoitus ottaa makrotalouden vakaus, sijoitusympäristöä parantavat toimet sekä lainsäädännön ja muun sääntelyn lähentäminen.

IMF:n johtoelin hyväksyi kesäkuussa 2004 PRGF-järjestelyyn kuuluvan kolmivuotisen ohjelman, jonka arvo on 98 miljoonaa erityisnosto-oikeutta. Tämän jälkeen Pariisin klubin velkojat hyväksyivät heinäkuussa 2004 Georgian kahdenvälisen julkisen velan uudelleenjärjestelyn Houstonin ehdoin. Kyseisessä Pariisin klubin sopimuksessa konsolidoidaan noin 160 miljoonan Yhdysvaltain dollarin kahdenväliset julkiset velat, jotka Georgia on ottanut ennen marraskuuta 1999. Konsolidointi koskee maksurästejä sekä kesäkuun 2004 ja joulukuun 2006 välisenä aikana erääntyviä maksuja. Georgian uusi hallitus sai kansainvälisen yhteisön voimakkaan tuen myös kesäkuussa 2004 pidetyssä rahoittajien konferenssissa, jonka puheenjohtajia olivat Euroopan komissio ja Maailmanpankki. Komissio lupasi rahoittajien konferenssissa myöntää yhteensä 125 miljoonaa euroa rahoitusapua, mukaan lukien alustavasti 33,5 miljoonaa euroa makrotaloudellista rahoitusapua vuosiksi 2005–2006, mikäli asiaan saadaan EU:n jäsenvaltioiden suostumus.

Yhteisö myönsi Georgialle vuosina 1998–2004 poikkeuksellista rahoitusapua lainana 110 miljoonaa euroa (maksettiin heinäkuussa 1998 Georgian maksettua 131 miljoonan rästinsä yhteisölle) ja avustuksina yhteensä 65 miljoonaa euroa (tästä summasta vain 31,5 miljoonaa euroa sidottiin ja maksettiin vuoden 2004 loppuun mennessä). Kyseisinä vuosina Georgian viranomaisilla ei juuri koskaan ollut toimivaa rahoitusjärjestelyä IMF:n kanssa tai sitten Georgia ei täyttänyt kaikkia rakenneuudistuksiin liittyviä EU:n erityisehtoja silloin, kun IMF:n tukema ohjelma sujui suunnitelmien mukaisesti. Poliittinen tilanne ei suosinut uudistuksia ennen marraskuun 2003 ruusuvallankumousta. Tämän vuoksi komissio ei pystynyt maksamaan tuen avustusosaa suunnitelmien mukaisesti, ja tämän vuoksi Georgian velka yhteisölle (85,5 miljoonaa euroa) ylittää selvästi poikkeuksellista rahoitusapua valmisteltaessa asetetut tavoitteet.

Poliittinen järjestelmä muuttui vuoden 2003 lopulla, minkä jälkeen uusi hallitus aloitti päättäväisen sopeutus- ja uudistusohjelman. Hallituksen talouspoliittisen toimintasuunnitelman keskeisiä osia ovat julkisen talouden vakauttaminen ja terve julkisen talouden hallinto, julkishallinnon uudelleenjärjestely ja uudistaminen, yksityistämisen tehostaminen sekä energia-alan elvyttäminen. Korruptiota ja veronkiertoa on torjuttu määrätietoisilla toimilla. Uusi liberaalimpi verosäännöstö tuli voimaan tammikuussa 2005, ja hallitus suunnittelee lisätoimia liiketoimintaympäristön kehittämiseksi. Vahva talouskasvu ja hillitty inflaatio ovat tukeneet makrotalouden vakautta. Uudistukset edesauttavat köyhyyden vähentämisstrategian täytäntöönpanoa. Koska talouspoliittinen ympäristö on yleisesti ottaen kehittynyt erittäin positiivisesti, komissio katsoo voivansa myöntää Georgialle makrotaloudellista rahoitusapua avustuksen muodossa ohjelmoimalla uudelleen 33,5 miljoonan euron avustuksen, jota ei sidottu aiemmin.



	
	· Voimassa olevat säännökset
Neuvoston päätös, tehty 17 päivänä marraskuuta 1997, poikkeuksellisen rahoitustuen myöntämisestä Armenialle ja Georgialle (97/787/EY).

Neuvoston päätös, tehty 20 päivänä maaliskuuta 2000, poikkeuksellisen rahoitustuen myöntämisestä Armenialle ja Georgialle tehdyn päätöksen 97/787/EY muuttamisesta laajentamalla se koskemaan Tadžikistania (2000/244/EY).

Tämä päätösehdotus muodostaa Georgialle myönnettävän makrotaloudellisen rahoitusavun uuden oikeusperustan. Sillä ohjelmoidaan uudelleen 33,5 miljoonaa euroa, joka jäi aiemmin sitomatta ja maksamatta yhteensä 65 miljoonan euron avustuksesta, joka oli varattu Georgialle osana yhteensä 130 miljoonan euron rahoitusapua (1 artiklan 3 kohta, sellaisena kuin se on muutettuna päätöksellä 2000/244/EY).

	
	· Yhdenmukaisuus unionin muiden politiikkojen ja tavoitteiden kanssa
EU:n ja Georgian suhteissa on tapahtumassa merkittävää lähentymistä, koska Georgia otetaan mukaan Euroopan naapuruuspolitiikkaan. Makrotaloudellisena rahoitusapuna toteutettava yhteisön tuki Georgialle edistää kahdenvälisiä suhteita samalla kun neuvottelujen aiheena oleva naapuruutta koskeva toimintasuunnitelma on tulossa täytäntöönpanovaiheeseen. Euroopan naapuruuspoliittisen kumppanuusvälineen arvioidaan olevan Georgian käytettävissä vuodesta 2007, jolloin tukea voidaan antaa myös talousarviotukena. Ennen sitä käytetään makrotaloudellista rahoitusvälinettä, jolla pyritään pitämään julkinen velka kestävämmällä tasolla keskipitkällä aikavälillä ja tukemaan hallituksen uudistusohjelmaa. 

	2) Sidosryhmien kuuleminen ja vaikutusten arviointi

	
	· Sidosryhmien kuuleminen

	
	Georgian viranomaiset pyysivät EU:lta lisää makrotaloudellista rahoitusapua vuonna 2004. Tätä komission ehdotusta valmisteltaessa komission yksiköt ovat olleet yhteydessä Georgian viranomaisiin ja IMF:ään ja keskustelleet rahoitusavun yksityiskohdista. Ennen ehdotuksensa esittämistä komissio on kuullut talous- ja rahoituskomiteaa. Kun neuvosto on tehnyt päätöksensä, komission yksiköt neuvottelevat Georgian viranomaisten kanssa yhteisymmärryspöytäkirjasta, jossa määritetään yksityiskohtaiset säännöt rahoitusavun täytäntöönpanolle. 

	
	· Asiantuntijalausunnot

	
	Ulkopuolisia asiantuntijoita ei tarvittu.

	
	· Vaikutusten arviointi
Koska makrotaloudellinen rahoitusapu on poliittinen väline, sillä voidaan erittäin hyvin tukea Georgian hallituksen pyrkimyksiä parantaa ulkoista kestävyyttä ja julkisen talouden kestävyyttä keskipitkällä aikavälillä.

Yhteisö jatkaa Georgian talousuudistusohjelmien tukemista myöntämällä makrotaloudellista rahoitusapua avustuksina. Lyhyellä aikavälillä viranomaiset voivat makrotaloudellisen rahoitusavun tukemana kehittää Georgian ulkoista rahoitusasemaa vähentämällä maan nettovelkaa yhteisölle. Keskipitkällä aikavälillä makrotaloudellisella rahoitusavulla tuetaan ulkoista kestävyyttä ja julkisen talouden kestävyyttä kannustamalla viranomaisia toteuttamaan asianmukaisia makrotaloudellisia ja rakenteellisia toimia.

	3) Ehdotuksen oikeudelliset näkökohdat

	
	· Tiivistelmä ehdotetuista toimista
Yhteisö myöntää Georgialle makrotaloudellista rahoitusapua kahden vuoden aikana maksettavina avustuksina. Rahoitusapu maksetaan vähintään kahdessa erässä vuosina 2006–2007 sillä edellytyksellä, että i) Georgian viranomaisten kanssa yhdessä sovittavat toimenpiteet toteutetaan ja ii) Georgia täytäntöönpanee IMF:n tukeman talousohjelman asianmukaisesti. Avustusten maksaminen edellyttää lisäksi, että Georgia maksaa ennenaikaisesti velkojaan yhteisölle. Avustuksia hallinnoi komissio, joka sopii Georgian viranomaisten kanssa talouspoliittisista ja rahoitusehdoista, joiden noudattaminen on avustuserien maksamisen edellytys. EU:n varainhoitoasetuksen mukaiset petosten torjuntaa ja muita sääntöjenvastaisuuksia koskevat erityissäännökset otetaan asianmukaisesti huomioon. 

	
	· Oikeusperusta
Perustamissopimuksen 308 artikla

	
	· Toissijaisuusperiaate
Tämä ehdotus kuuluu yhteisön yksinomaiseen toimivaltaan. Sen vuoksi toissijaisuusperiaatetta ei sovelleta.

	
	· Suhteellisuusperiaate
Ehdotuksessa noudatetaan suhteellisuusperiaatetta seuraavista syistä:

	
	Rahoitusapu on täysin niiden makrotaloudellisten tavoitteiden mukaista, jotka on jo asetettu IMF:n tukemassa köyhyyden vähentämis- ja kasvujärjestelyssä. Avustuserien maksamiseen liittyviä erityisehtoja asetettaessa komissio aikoo keskittyä tiettyihin valikoituihin osa-alueisiin, joihin kuuluu erityisesti julkinen varainhoito. 

	
	Rahoitusavun määrä ohjelmoidaan uudelleen sen jälkeen, kun Georgialle myönnettävän poikkeuksellisen rahoitusavun täytäntöönpano päättyy. Näin ollen rahoitusapu ei ylitä aiemmissa oikeusperustoissa asetettua enimmäismäärää. Yhteisön tuen katsotaan olevan asianmukaisella tasolla, kun otetaan huomioon Georgian kahdenvälisiltä velkojilta ja muilta kansainvälisiltä rahoittajilta saama tuki. 

	
	· Säädöslajin valinta

	
	Ehdotettu säädös: muu.

	
	Muut säädöslajit eivät soveltuisi seuraavista syistä:

Koska makrotaloudellisesta rahoitusapuvälineestä ei ole annettu puiteasetusta, EY:n perustamissopimuksen mukainen tapauskohtainen neuvoston päätös on ainoa käytettävissä oleva säädöstyyppi.

	4) Talousarviovaikutukset

	
	Budjettikohdasta 01 03 02 01 (Makrotaloudellinen tuki Itä-Euroopan ja Keski-Aasian kumppanimaille) sidotaan 33,5 miljoonaa euroa.

	5) Lisätiedot

	
	· Tarkastus-/tarkistus-/raukeamislauseke

	
	Ehdotukseen sisältyy raukeamislauseke.

Ehdotus

NEUVOSTON PÄÄTÖS

makrotaloudellisen rahoitusavun myöntämisestä Georgialle

EUROOPAN UNIONIN NEUVOSTO, joka

ottaa huomioon Euroopan yhteisön perustamissopimuksen ja erityisesti sen 308 artiklan,

ottaa huomioon komission ehdotuksen,

ottaa huomioon Euroopan parlamentin lausunnon,

sekä katsoo seuraavaa:

Neuvoston päätöksellä 97/787/EY
 Armenialle ja Georgialle myönnettiin poikkeuksellista rahoitusapua avustuksina ja pitkäaikaisina lainoina.
Neuvoston päätöksellä 2000/244/EY
 muutettiin neuvoston päätöstä 97/787/EY ja myönnettiin poikkeuksellista rahoitusapua Tadžikistanille sekä jatkettiin Armenialle ja Georgialle myönnetyn rahoitusavun täytäntöönpanoaikaa vuoteen 2004 saakka.

(1) Georgian osalta rahoitusavun tavoitteita ei ole kokonaan saavutettu, mikä johtuu siitä, että maan talouspolitiikassa on ollut lähes koko ajan ongelmia rahoitusavun täytäntöönpanon aikana. 

(2) Tämän vuoksi avustusten 65 miljoonan kokonaismäärästä ainoastaan 31,5 miljoonaa euroa on sidottu ja maksettu poikkeuksellisen rahoitusavun puitteissa.

(3) Georgian nykyiset viranomaiset ovat sitoutuneet talouden vakauttamiseen ja rakenneuudistuksiin, joita tuetaan köyhyyden vähentämis- ja kasvujärjestelyyn (PRGF) kuuluvalla Kansainvälisen valuuttarahaston (IMF) kolmivuotisella ohjelmalla; ohjelma hyväksyttiin 4 päivänä kesäkuuta 2004 ja tuen kokonaismäärä on 98 miljoonaa erityisnosto-oikeutta. Tämän jälkeen Pariisin klubin velkojat hyväksyivät 21 päivänä heinäkuuta 2004 Georgian kahdenvälisen julkisen velan uudelleenjärjestelyn Houstonin ehdoin. 

(4) Georgian uusi hallitus sai kansainvälisen yhteisön selkeän tuen myös Brysselissä 16 päivänä kesäkuuta 2004 pidetyssä rahoittajien konferenssissa. 

(5) Kesäkuussa 2004 Maailmanpankki hyväksyi 24 miljoonan Yhdysvaltain dollarin uudistustukiluoton ja jatkaa Georgian tukemista köyhyyden vähentämiseen tähtäävillä tukioperaatioilla uuden maakohtaisen kumppanuusstrategian mukaisesti.

(6) Georgian viranomaiset ovat ilmoittaneet olevansa halukkaita jatkamaan velkojen ennenaikaista takaisinmaksua yhteisölle, jotta maa voi saattaa julkisen velkansa kestävämmälle tasolle. 

(7) Yhteisön tukea hallituksen talousuudistusohjelmalle on pidettävä asianmukaisena, koska EU:n ja Georgian suhteita kehitetään Euroopan naapuruuspolitiikan puitteissa, minkä odotetaan syventävän taloudellista lähentymistä.

(8) Yhteisö tukee asianmukaisesti köyhyyden vähentämiseen ja talouskasvuun liittyvien Georgian strategioiden täytäntöönpanoa myöntämällä maalle tukea määrän, joka vastaa poikkeukselliseen rahoitusapuun sisältyvää avustusta, jota ei sidottu aiemmin; näin voidaan tukea maan talousuudistuksia ja vähentää ulkoista velkaa. 

(9) Jotta yhteisön taloudelliset edut suojataan tehokkaasti tämän makrotaloudellisen rahoitusavun yhteydessä, on tarpeen säätää Georgian toteuttamista asianmukaisista toimenpiteistä petosten, korruption ja muiden tähän rahoitusapuun liittyvien väärinkäytösten estämiseksi ja torjumiseksi sekä komission valvonnasta ja tilintarkastustuomioistuimen tilintarkastuksista.

(10) Komission yksiköt ja asianmukaisesti valtuutetut ulkoiset asiantuntijat suorittivat lokakuussa 2004 operatiivisen arvioinnin Georgian valtiovarainministeriön ja keskuspankin rahoitusketjuista ja hallintomenettelyistä varmistaakseen, että kyseisillä viranomaisilla on terveen julkisen talouden hallinnan edellyttämät toimintapuitteet.

(11) Tämän avustusosuuden maksaminen ei rajoita budjettivallan käyttäjän valtuuksia.

(12) Komissio on kuullut talous- ja rahoituskomiteaa ennen ehdotuksensa esittämistä.

(13) Perustamissopimuksessa ei ole muuta tämän päätöksen tekemiseen valtuuttavaa määräystä kuin 308 artikla,

ON PÄÄTTÄNYT SEURAAVAA:

1 artikla

1. Yhteisö myöntää Georgialle makrotaloudellista rahoitusapua suorina avustuksina enintään 33,5 miljoonaa euroa tavoitteenaan tukea maan talousuudistuksia ja auttaa julkisen velan saattamisessa kestävämmälle tasolle. 
2. Komissio hallinnoi tätä yhteisön rahoitusapua yhteistyössä talous- ja rahoituskomitean kanssa ja tavalla, joka on IMF:n ja Georgian välisten sopimusten mukainen.
3. Yhteisön rahoitusapu on saatavilla kahden vuoden ajan ensimmäisestä tämän päätöksen voimaantulon jälkeisestä päivästä alkaen. Olosuhteiden vaatiessa komissio voi talous- ja rahoituskomiteaa kuultuaan kuitenkin päättää jatkaa kyseistä aikaa enintään yhdellä vuodella.
2 artikla

1. Komissiolla on valtuudet talous- ja rahoituskomiteaa kuultuaan sopia Georgian viranomaisten kanssa rahoitusapuun liitettävistä talouspoliittisista ja rahoitusehdoista, jotka on vahvistettava yhteisymmärryspöytäkirjassa. Näiden ehtojen on oltava 1 artiklan 2 kohdassa tarkoitettujen sopimusten mukaisia.
2. Yhteisön rahoitusavun varsinaisen täytäntöönpanon aikana komissio tarkastaa, että yhteisön makrotaloudellisen rahoitusavun kannalta merkitykselliset rahoitusketjut, hallintomenettelyt sekä sisäiset ja ulkoiset valvontamekanismit ovat luotettavia Georgiassa.

3. Komissio tarkistaa säännöllisin väliajoin, että Georgian talouspolitiikka on tämän rahoitusavun tavoitteiden mukaista ja että sen talouspoliittiset ja rahoitusehdot täytetään.

4. Avustus annetaan Georgian käyttöön vähintään kahdessa erässä siltä osin kuin maan nettovelkaa yhteisölle on pienennetty pääsääntöisesti vähintään samalla määrällä.

3 artikla

5. Rajoittamatta 2 artiklan 4 kohdan soveltamista ensimmäisen avustuserän maksamisen edellytyksenä on, että IMF:n köyhyyden vähentämis- ja kasvujärjestelyn mukaisesti tukeman talousohjelman toteuttaminen etenee tyydyttävästi; toinen erä ja mahdolliset lisäerät maksetaan sillä edellytyksellä, että IMF:n tukema ohjelma ja muut komission kanssa sovitut 2 artiklan 1 kohdan mukaiset toimenpiteet on toteutettu tyydyttävästi, kuitenkin aikaisintaan kolmen kuukauden kuluttua edeltävän erän maksamisesta.

6. Varat maksetaan Georgian keskuspankille. Varojen lopullinen saaja on Georgian valtiovarainministeriö.

4 artikla

Rahoitusavun täytäntöönpano toteutetaan Euroopan yhteisöjen yleiseen talousarvioon sovellettavan varainhoitoasetuksen ja sen täytäntöönpanosääntöjen mukaisesti. Erityisesti Georgian viranomaisten kanssa tehtävässä yhteisymmärryspöytäkirjassa määrätään Georgian toteuttamista asianmukaisista toimenpiteistä petosten, korruption ja muiden tähän rahoitusapuun liittyvien väärinkäytösten estämiseksi ja torjumiseksi. Siinä määrätään myös komission ja Euroopan petostentorjuntaviraston (OLAF) valvonnasta, johon sisältyy oikeus suorittaa paikan päällä tarkastuksia ja todentamisia, sekä tilintarkastustuomioistuimen tilintarkastuksista, jotka voidaan tarvittaessa suorittaa paikan päällä.

5 artikla

Komissio antaa vähintään kerran vuodessa ennen syyskuuta Euroopan parlamentille ja neuvostolle kertomuksen, joka sisältää arvion tämän päätöksen täytäntöönpanosta edellisen vuoden aikana.

6 artikla

Tämä päätös tulee voimaan päivänä, jona se julkaistaan Euroopan unionin virallisessa lehdessä.

Tehty Brysselissä


Neuvoston puolesta


Puheenjohtaja
SÄÄDÖKSEEN LIITTYVÄ RAHOITUSSELVITYS

	Toimintalohko(t): Osasto 01 – Talous- ja rahoitusasiat

Toiminto/toiminnot: 03 – Kansainväliset talous- ja rahoitusasiat

	


	Toimenpiteen nimi: Makrotaloudellinen rahoitusapu Georgialle


1.
BUDJETTIKOHDAT JA -OTSAKKEET

01 03 02 01 ”Makrotaloudellinen tuki Itä-Euroopan ja Keski-Aasian kumppanimaille”

2.
NUMEROTIEDOT

2.1.
Toiminnan kokonaismäärärahat (B osa): miljoonaa euroa maksusitoumusmäärärahoina

42 050 miljoonaa euroa (2005) tämä määrä sisältää alkuperäisen talousarvion (24 200 miljoonaa euroa) valmisteilla olevan sisäisen siirron (17 850 miljoonaa euroa)

2.2.
Toimen soveltamisaika:

Aloitusvuosi: 2005; päättymisvuosi: 2007

2.3.
Monivuotinen kokonaismenoarvio:

a)
Maksusitoumusmäärärahojen/maksumäärärahojen aikataulu (rahoitustuki)

(ks. kohta 6.1.1)
miljoonaa euroa (kolmen desimaalin tarkkuudella)
	
	2005
	2006
	2007
	
	
	Yhteensä

	Maksusitoumukset
	33,500
	
	
	
	
	33,500

	Maksut
	
	19,000
	14,500
	
	
	33,500


b)
Teknisen ja hallinnollisen avun menot ja tukimenot (ks. kohta 6.1.2)
	Maksusitoumukset
	
	0,050
	0,050
	
	
	0,100

	Maksut
	
	0,050
	0,050
	
	
	0,100


	a+b yhteensä
	
	
	
	
	
	

	Maksusitoumukset
	33,500
	0,050
	0,050
	
	
	33,600

	Maksut
	
	19,050
	14,550
	
	
	33,600


c)
Henkilöstömenojen ja muiden hallinnollisten menojen rahoitusvaikutus yhteensä 
(vrt. kohdat 7.2 ja 7.3)
	Makusitoumukset/maksut
	
	0,165
	0,165
	
	
	0,330


	a+b+c YHTEENSÄ
	
	
	
	
	
	

	Maksusitoumukset
	33,500
	0,215
	0,215
	
	
	33,930

	Maksut
	
	19,215
	14,715
	
	
	33,930


2.4.
Yhteensopivuus rahoitussuunnitelman ja rahoitusnäkymien kanssa

Ehdotus on nykyisen rahoitussuunnitelman mukainen

2.5.
Rahoitusvaikutukset tuloihin

Ehdotuksella ei ole rahoitusvaikutuksia tuloihin

3.
BUDJETTITIEDOT

	Menolaji
	Uusi
	EFTA osallistuu
	Ehdokasmaat osallistuvat
	Rahoitus-näkymien otsake

	Ei-pakoll.
	Jaksotetut määrärahat
	EI
	EI
	EI
	nro 4


4.
OIKEUSPERUSTA

Perustamissopimuksen 308 artikla

5.
KUVAUS JA PERUSTELUT

5.1.
Yhteisön tuen tarve

5.1.1.
Tavoitteet

Ehdotetulla rahoitusavulla pyritään tukemaan talousuudistuksia ja auttamaan Georgiaa jatkamaan velkojen lyhentämistä yhteisölle, jotta se voi alentaa velkaantuneisuuttaan suhteessa BKT:hen ja parantaa julkisen talouden kestävyyttä keskipitkällä aikavälillä. Rahoitusapu täydentää kansainvälisten rahoituslaitosten ja kahdenvälisten rahoittajien myöntämää tukea.

5.1.2.
Ennakkoarviointiin liittyvät toimet

Komission yksiköt suorittivat ennakkoarvioinnin syyskuussa 2004 ja päivittivät sen heinäkuussa 2005. 

5.1.3.
Jälkiarvioinnin perusteella toteutetut toimenpiteet

Yhteisön Georgialle myöntämästä makrotaloudellisesta rahoitusavusta ei ole vielä suoritettu jälkiarviointia. Armenialle myönnetystä vastaavasta rahoitusavusta vastikään suoritettu arviointi osoittaa, että avulla on lyhyellä aikavälillä positiivinen vaikutus julkisen velkaantuneisuuden kestävyyteen, mutta pidemmän aikavälin vaikutukset rakenneuudistuksiin eivät ole yhtä selviä. Voidaankin päätellä, että yhteisön asettaessa tuen myöntämiseen liittyviä ehtoja olisi keskityttävä pienempään määrään keskeisiä uudistuksia, joita olisi valvottava riittävän tiiviisti ja joista olisi käytävä vuoropuhelua koko täytäntöönpanojakson ajan. 

5.2.
Suunnitellut toimet ja yhteisön rahoitustukea koskevat säännöt

Tuki myönnetään enintään 33,5 miljoonan euron suorana avustuksena (rahoitetaan yleisestä talousarviosta), joka maksetaan vähintään kahtena eränä. Rahoitusavun maksaminen edellyttää, että IMF:n köyhyyden vähentämis- ja kasvujärjestelyyn kuuluvan kolmevuotisen ohjelman toteuttaminen etenee tyydyttävästi. Ennen kunkin erän maksua komission yksiköt tarkastavat yhteistyössä kansallisten viranomaisten ja IMF:n edustajien kanssa, että kyseinen ohjelma etenee suunnitellusti.

Lisäksi komissio sopii Georgian viranomaisten kanssa erityisehdoista, joiden noudattaminen on toisen ja sitä mahdollisesti seuraavien lisäerien maksamisen edellytys. Näiden ehtojen on oltava Georgian ja IMF:n välisten sopimusten mukaisia. 

Avustuseriä maksetaan vain siltä osin kuin Georgia on maksanut EU:lta olevia velkojaan ennenaikaisesti takaisin. Velkojen takaisinmaksun tarkoista määristä sovitaan Georgian viranomaisten kanssa laadittavassa yhteisymmärryspöytäkirjassa. Velkaa on pääsääntöisesti lyhennettävä vähintään avustuserän suuruinen määrä. 

5.3.
Toteutustapa

Komission vakituinen henkilökunta hallinnoi tätä tukea suoraan ja keskitetysti.

6.
RAHOITUSVAIKUTUKSET

6.1.
Kokonaisrahoitusvaikutus, B-osa (koko suunnittelukaudeksi)

Avustuksen kokonaismäärä vastaa Georgialle neuvoston päätösten 97/787/EY ja 2000/244/EY mukaisesti myönnetyn poikkeuksellisen rahoitusavun sitä osaa, jota ei ole sidottu. Näin ollen nykyinen ehdotus ei aiheuta aiemmassa oikeusperustassa säädetyn enimmäismäärän ylittymistä.

6.1.1.
Rahoitustuki

Sitoumukset (miljoonaa euroa, kolmen desimaalin tarkkuudella)

	Jakautuminen
	2005
	2006
	2007
	
	
	
	Yhteensä

	Georgialle maksettavat avustuserät
	33,500
	
	
	
	
	
	33,500

	YHTEENSÄ
	33,500
	
	
	
	
	
	33,500


6.1.2.
Tekninen ja hallinnollinen apu, tukimenot ja tietotekniikkakustannukset (maksusitoumusmäärärahat)

	
	2005
	2006
	2007
	
	
	
	Yhteensä

	1) Tekninen ja hallinnollinen apu
	
	
	
	
	
	
	

	2) Tukimenot
	
	
	
	
	
	
	

	a) Tutkimukset (operatiiviset arvioinnit)
	
	0,050
	0,050
	
	
	
	0,100

	b) Asiantuntijoiden kokoukset
	
	
	
	
	
	
	

	c) Tiedotus ja julkaisut
	
	
	
	
	
	
	

	YHTEENSÄ
	
	0,050
	0,050
	
	
	
	0,100


7.
VAIKUTUKSET HENKILÖSTÖÖN JA HALLINTOMENOIHIN

7.1.
Vaikutukset henkilöresursseihin

Rahoitusavun hallinnointiin liittyvät tehtävät hoidetaan tarvittaessa henkilöstön uudelleenjärjestelyillä, joten komission henkilöstömäärä ei kasva. 

	Laji
	Toiminnan hallinnointiin tarvittava nykyinen ja/tai uusi henkilöstö
	Yhteensä
	Toimintaan liittyvien tehtävien kuvaus

	
	Vakinaisten virkojen ja/tai toimien määrä
	Väliaikaisten toimien määrä
	
	

	Virkamiehet ja väliaikaiset toimihenkilöt
	A

B

C
	1/3
	
	1/3
	Esim. yhteisymmärryspöytäkirjojen/avustus-sopimusten laatiminen, yhteydet viranomaisiin ja kansainvälisiin rahoituslaitoksiin, yhteydet operatiivisia arvioita suorittaviin ulkopuolisiin asiantuntijoihin, tarkastusmatkoille osallistuminen, komission kertomusten laatiminen, rahoitusavun hallinnointiin liittyvät komission menettelyt

	Muut henkilöresurssit
	
	
	
	

	Yhteensä
	1/3
	
	1/3
	


7.2.
Henkilöresurssien kokonaisrahoitusvaikutus

	Henkilöresurssien laji
	Määrä euroina
	Laskutapa*

	Virkamiehet

Väliaikaiset toimihenkilöt
	30 500
	Yksi kolmasosa A*5–A*12 palkkaluokan virkamiehestä aiheutuvista keskimääräisistä vuotuisista menoista

	Muut henkilöresurssit

(budjettikohta ilmoitettava)
	
	

	Yhteensä
	30 500
	


Määrät vastaavat 12 kuukauden kokonaismenoja.
7.3.
Toiminnasta johtuvat muut hallintomenot

	Budjettikohta

(numero ja nimi)
	Määrä euroina
	Laskentatapa

	Kokonaismääräraha (osasto A7)

A0701 – Virkamatkat

A07030 – Kokouskulut

A07031 – Pakollisten komiteoiden kokouskulut1
A07032 – Ei-pakolliset komiteat1
A07040 – Konferenssit

A0705 – Selvitykset ja kuulemiset

Muut menot (eriteltävä)

- Jälkiarviointi
	10 000
125 000
	Kaksi virkamatkaa vuodessa kahdelle henkilölle
Palveluhankintoja koskevan sopimuksen arvioidut kokonaismenot ovat 250 000 euroa.

	Tietojärjestelmät (A-5001/A-4300)
	
	

	Muut menot: A osa (eriteltävä)
	
	

	Yhteensä
	135 000
	


Määrät vastaavat 12 kuukauden kokonaismenoja.

1Ilmoitetaan, millaisesta komiteasta on kysymys ja mihin ryhmään se kuuluu.

	I.
Yhteensä vuodessa (7.2+7.3)

II.
Toiminnan kesto

III.
Toiminnan kokonaiskustannukset (I x II)
	165 500 €

2 vuotta

331 000 €


8.
SEURANTA JA ARVIOINTI

8.1.
Seurantajärjestelmä

Rahoitusapu on luonteeltaan makrotaloudellista ja yhdenmukaista IMF:n tukeman talousohjelman kanssa. Seurannan yhteydessä pyritään määrittämään, kuinka köyhyyden vähentämis- ja kasvujärjestelyn sekä yhteisymmärryspöytäkirjassa sovittujen erityisten uudistustoimien täytäntöönpanossa on edetty. Viranomaisten on säännöllisesti toimitettava sovittuja indikaattoreita koskevat tiedot. 

Komission yksiköt jatkavat julkisen talouden hallinnan seurantaa, mikä on jatkoa tätä ehdotusta laadittaessa rahoitusketjuista ja hallintomenettelyistä suoritetulle operatiiviselle arvioinnille. Euroopan komission lähetystö Georgiassa raportoi säännöllisesti asioista, jotka liittyvät rahoitusavun seurantaan. Komission yksiköt toimivat tiiviissä yhteistyössä IMF:n ja Maailmanpankin kanssa. 

8.2.
Arvioinnin säännöt ja arviointijaksot

Ehdotetussa neuvoston päätöksessä määrätään vuosittain Euroopan parlamentille ja neuvostolle annettavasta kertomuksesta, joka sisältää arvion tämän toimenpiteen täytäntöönpanosta. Suunnitelmien mukaan komissio tai sen asianmukaisesti valtuuttama edustaja suorittaa rahoitusavusta riippumattoman jälkiarvioinnin täytäntöönpanojakson päättymisen jälkeen. 

9.
PETOSTENTORJUNTA

Komission yksiköt ovat perustaneet operatiivisia arviointeja koskevan jatkuvan ohjelman, jolla seurataan rahoitusketjuja ja hallintomenettelyjä kaikissa kolmansissa maissa, joille on myönnetty yhteisön makrotaloudellista rahoitusapua. Näin täytetään Euroopan yhteisöjen yleiseen talousarvioon sovellettavat varainhoitoasetuksen vaatimukset. Huomioon otetaan myös IMF:n ja Maailmanpankin asiaan liittyvissä raporteissa tehdyt päätelmät. 

Komission yksiköt ja asianmukaisesti valtuutetut ulkoiset asiantuntijat suorittivat lokakuussa 2004 operatiivisen arvioinnin Georgian valtiovarainministeriön ja keskuspankin rahoitusketjuista ja hallintomenettelyistä. Tarkistuksen kohteita olivat esimerkiksi johtamisjärjestelmä ja organisaatio, varojen hallinnointi ja valvonta, tietotekniikkajärjestelmien turvallisuus, sisäisen ja ulkoisen tilintarkastuksen kapasiteetti sekä keskuspankin riippumattomuus. Arvioinnissa todettiin, että valtiovarainministeriöllä on toimivat puitteet terveelle julkisen talouden hallinnalle sen valvonnan osalta, mutta julkisyhteisöjen sisäistä valvontaa sekä sisäistä ja ulkoista tilintarkastusta on tehostettava ja kehitettävä. Georgian keskuspankilla on toimivat puitteet terveelle julkisen talouden hallinnalle.

Georgialle myönnettävän makrotaloudellisen rahoitusavun ehdotetussa oikeusperustassa säädetään myös petostentorjuntatoimista. Näitä toimia käsitellään yksityiskohtaisemmin yhteisymmärryspöytäkirjassa. Rahoitusapuun aiotaan liittää erityisehtoja, jotka liittyvät tehokkuuteen, läpinäkyvyyteen ja vastuunjakoon.

Makrotaloudellisen rahoitusavun käyttöön sovelletaan tarkastus-, valvonta- ja tilintarkastusmenettelyjä, jotka ovat komission, Euroopan petostentorjuntaviraston (OLAF) ja Euroopan yhteisöjen tilintarkastustuomioistuimen vastuulla.

